Kiállítás nyílna a szentlászlói volt vasútállomáson
Egy férfi vásárolta meg az épületet. Elkezdték felújítani az állomást. Szépen lassan. Dicséretes teljesítmény.
Szentlászlón élek, tagja vagyok a Verebélÿ László Vasúttörténeti Egyesületnek. A történetben ez talán csak azért fontos, mert ezáltal nagyon sokan tudják rólam a környéken, hogy vasútbarát vagyok.

Valamikor Szigetvár és Kaposvár között vasút volt, ami érintette Szentlászlót is: Szentlászló Zöcsketelepen áll egy vasútállomás a mai napig. A vasút megszűnt 1976. december 31-én. Ezután az állomás magánkézbe került. Most jön a történet lényege: úgy hat hónappal ezelőtt becsöngettek hozzám, egy középkorú hölgy és egy férfi állt a kapu ellőtt. Mind kiderült, egy házaspár. Számomra teljesen idegenek voltak. Megkérdeztem, hogy mi járatban vannak, és miben segíthetek nekik. A válasz az volt, hogy engem keresnek, mert úgy hallották, vasútbarát vagyok.

Elsőre azt gondoltam, hogy az egyesületünk iránt érdeklődnek. De mint kiderült, megvásárolták az itt lévő vasútállomást. Szó szót követett, így az is kiderül, hogy a férj vasúttal kapcsolatos tárgyakat gyűjt. Elsősorban vasúti lámpákat. Gyorsan összebarátkoztunk, de most jön a lényeg.

Az elkövetkező hónapokban elkezdték felújítani az állomást. Szépen lassan. A férfi elmondta, hogy az emeleti részt lakásnak szeretnék felújítani korhűen, amennyire lehetséges. Viszont az alsó részben, ahol a forgalmi iroda és a váróterem volt, ott egy „múzeumot”, kiállítást szeretnének létrehozni. Amit a közönség részére is megnyitnának, hiszen, mint mondta, mindezt nem a maga részére valósítaná meg, hanem a falu javára és még mindenki másnak, akit érdekel. Itt jegyzem meg, hogy nagyon sok tárgya, lámpája van, amit szívesen más kiállításokra is kölcsönadna. Sok érdekesség dobozokba téve várja a sorsát.

Itt van tehát egy ember, aki hátrahagy mindent, egy új helyre költözik, ahol nem ismer senkit és semmit, és aki azonnal azon gondolkodik, hogy hogyan tudná a falut ismertebbé tenni, színvonalát emelni, hírét öregbíteni saját önerejéből. Dicséret és köszönet érte!

Kelenföldi Ferenc
postabontás